ВакъащIэ Аскэр гъуэгу тоувэ
Налшык къалэ администрацэм и унэм иджыблагъэ щекIуэкIащ «Налшык и щIалэгъуалэм я зэгухьэныгъэ» жылагъуэ зэгухьэныгъэм и отчет-хэхыныгъэ зэхуэс. КъБКъУ-м и пресс-IэнатIэм и лэжьакIуэ Дол Иннэ хъыбар къызэрыдигъэщIамкIэ, а зэгухьэныгъэм и пашэ хъуащ университетым Социальнэ лэжьыгъэмкIэ, сервисымрэ туризмэмкIэ и институтым и магистратурэм и 2-нэ курсым щIэс ВакъащIэ Аскэр.
Хэхыныгъэхэм хэтащ къалэ администрацэм и лIыкIуэхэр, КъБКъУ-м и студент активыр, республикэм и нэгъуэщI еджапIэ нэхъыщхьэхэм, курыт щIэныгъэрэ IэщIагъэрэ щызрагъэгъуэтхэм щеджэ студентхэр, школакIуэ нэхъыжьхэр. Хэхыныгъэм и хабзэхэм япкъ иткIэ, жылагъуэ зэгухьэныгъэм и унафэщIым и къуэдзэхэри хахащ.
КъБР-м и Парламентым и нэIэм щIэту лажьэ ЩIалэгъуалэ палатэм хэтхэм къызэрыхагъэщамкIэ, ВакъащIэ Аскэр хуэфащэ дыдэщ къалащхьэ щIалэгъуалэм я пашэу щытыныр. Абы жыджэру зыкъигъэлъэгъуащ жылагъуэ лэжьыгъэм и унэтIыныгъэ зэхуэмыдэхэмкIэ.
— Жылагъуэ Iуэхухэм сэ сыдахьэхащ КъБКъУ-м и студенту сыщыщыта зэман лъандэрэ, — жеIэ Аскэр. — Налшык дэс щIалэгъуалэм я пашэу сыщыту, Iэмал сиIэнущ къалащхьэм щыпсэу зи щIалэгъуэхэм я гъащIэр нэхъ хьэлэмэт, купщIафIэ щIыным сыхущIэкъунымкIэ, ахэр жылагъуэ Iуэхухэм есшэлIэнымкIэ.
Фигу къэдгъэкIыжынщи, Налшык и щIалэгъуалэм я зэгухьэныгъэр илъэси 10 и пэкIэ къызэрагъэпэщауэ щытащ къалэ администрацэм щIалэгъуалэ IуэхухэмкIэ и къудамэм и жэрдэмкIэ. Иджыри къэс абы и пашэу щытащ КъБКъУ-м ЩIалэгъуалэ политикэмрэ гъэсэныгъэ лэжьыгъэмкIэ и IэнатIэм и унафэщI Лу Азэмэт.
Къалэным пэрыхьагъащIэ щIалэ жыджэрым дохъуэхъу IэнатIэщIэм хуиIэ и мурадхэр къехъулIэу ирихьэкIыну.
ЖЫЛАСЭ Маритэ.
